ዋልታ ቴሌቪዥን የሕዝብ ድምጽ በመሆን ለመቀጠል ያለውን ቁርጠኝነት ገለጸ
ዋልታ ቴሌቪዥን ባለፉት ሁለት አመታት የህዝብ ድምጽ በመሆን እያበረከተ ያለውን አስተዋፅኦ አጠናክሮ እንደሚቀጥል ገለጸ፡፡የዋልታ ሚዲያና ኮሚዩኒኬሽን ኮርፖሬት ምክትል ሥራ አስፈፃሚ አቶ መስፍን ደረጀ የዋልታ ቴሌቪዥን የተጀመረበትን 2ኛ ዓመት አስመልክቶ በሰጡት ማብራሪያ ላይ እንደገለጹት፣ ሃገራዊ ለውጡን ተከትሎ መንግስት በወሰዳቸው እርምጃዎች እንደ ሌሎች ተቋማት ሁሉ ዋልታ ቴሌቪዝንም ትልቁን ነጻነት አግኝቷል፡፡ይህንን መልካም አጋጣሚ በመጠቀም ዋልታም በመልካም አስተዳደር ችግሮች እና ህብረተሰቡ መንግስት እንዲሰማለት የሚፈልጋቸውን ጉዳዮች በነጻነት እስከ ተቋሙ ድረስ ይዞ በሚመጣበት ወቅት በሚዛናዊነት አስተናግዶ እና የሚመለከታቸውን አካላት አናግሮ ምላሽ ሲሰጥ መቆየቱን አቶ መስፍን አስታውሰዋል፡፡ኮርፖሬቱ በርካታ ውጣ ዉረዶች ቢያጋጥሙትም የህብረተሰቡ ግብረ መልስ ግን አቅም እንደሆነው አቶ መስፍን አስምረውበታል፡፡መጋቢት 24 ቀን የሃገራዊ ለውጡ የሚዘከርበት አመት፣ የህዳሴው ግድብ የመሰረተ ድንጋይ የተቀመጠበት አመት ብቻ አይደለም፡፡ ቀኑ ዋልታ ቴሌቪዥንም ስርጭት የጀመረበት ዓመት የሚዘከርበት ቀን በመሆኑ ልዩ ታሪካዊ ቀን ነው ብለዋል፡፡የህዝብ ተወካዮች ምክር ቤት አባል እና “የመረጃ ነጻነት በኢትዮጵያ” የተሰኘው መጽሐፍ ደራሲ አቶ አማኑኤል አብረሃም በበኩላቸው ዋልታ ቴሌቪዥን የህብረተሰቡን ችግር በሚቀርፉ የዜና እና ፕሮግራም ዝግጅቶቹ ያገኘውን ተቀባይነት እና የህዝብ ውግንናውን አጠናክሮ መቀጠል እንዳለበት ተናግረዋል፡፡ቴሌቪዥኑ ባለፉት ሁለት ዓመታት ህዝባዊ እና አገራዊ ጉዳዮችን በማንሳቱ በህዝቡ የተሻለ ተቀባይት አግኝቷል፤ አሁንም ሀሳቦች በነፃነት የሚስተናገዱበት ተቋም ሆኖ እንዲቀጥል የተመልካቹ ድጋፍ እንደሚያስፈልገውም አቶ አማኑኤል ገልጸዋል፡፡ዋልታ ቴሌቪዥን ከዜናና ወቅታዊ ትኩስና አዳዲስ መረጃዎች በተጨማሪ በትምህርታዊ ፕሮግራሞች ያስተምራሉ ያላቸውን ሃሳቦች እንዲሁም በመዝናኛውም ዘርፍ የተለያዩ መሰናዶዎችን እንዲሁም በዶክሜንተሪው ዘርፍ የተለያዩ ዘጋቢ ፊልሞችን ወደ ተመልካቾቹ እያደረሰ ይገኛል፡፡ 